বন্দে ভারত স্লিপারে হামলার আশঙ্কা!

কলকাতা: আর হাতে গোনা কয়েক ঘণ্টার অপেক্ষা। তারপরই চালু হচ্ছে দেশের প্রথম বন্দে ভারত স্লিপার ট্রেন (Vande Bharat Sleeper Train)। মালদা টাউন রেল স্টেশন (Malda Town Rail Station) থেকে আজ দুপুরে এই অত্যাধুনিক ট্রেনের আনুষ্ঠানিক উদ্বোধন করবেন প্রধানমন্ত্রী নরেন্দ্র মোদি (Narendra Modi)। বাংলার মাটি দিয়েই যাত্রা শুরু করতে চলেছে এই বিশেষ ট্রেন। কিন্তু উদ্বোধনের আগেই সামনে এল নিরাপত্তা সংক্রান্ত গুরুতর আশঙ্কার খবর।

রেলওয়ে প্রোটেকশন ফোর্স (RPF) মালদহ জেলার কালিয়াচক থানার আইসি-কে একটি চিঠি পাঠিয়ে সতর্ক করেছে। ওই চিঠিতে উল্লেখ করা হয়েছে, বন্দে ভারত স্লিপার ট্রেন লক্ষ্য করে পাথর ছোড়া ও কালো পতাকা দেখানোর মতো ঘটনা ঘটতে পারে। গোপন সূত্রে এই ধরনের ষড়যন্ত্রের খবর পাওয়ার পরই প্রশাসনকে সতর্ক করা হয়েছে বলে দাবি আরপিএফের।

আরও পড়ুন: ফের অশান্তি বেলডাঙায়, অবরুদ্ধ জাতীয় সড়ক

আরপিএফের চিঠি অনুযায়ী, সুবোধ কুমার সাউ নামে এক ব্যক্তি ইমেইলের মাধ্যমে এই সম্ভাব্য হামলার বিষয়ে তথ্য দিয়েছেন। ওই ইমেইলে দাবি করা হয়েছে, ট্রেনটি মালদহ স্টেশন ছাড়ার পর একাধিক জায়গায় দুষ্কৃতীরা পাথর ছোড়ার পরিকল্পনা করতে পারে। সম্ভাব্য ঝুঁকির তালিকায় রয়েছে জামিরঘাটা, খালতিপুর, চমগ্রাম, শঙ্খপাড়া, নিউ ফরাক্কা, বল্লালপুর, ধুলিয়ান, বাসুদেবপুর এবং তিলডাঙা এলাকা। শুধু তাই নয়, প্রধানমন্ত্রীকে উদ্দেশ করে কালো পতাকা দেখানোর আশঙ্কাও করা হয়েছে।

এই পরিস্থিতিতে সংশ্লিষ্ট থানা এলাকাগুলিতে পর্যাপ্ত পুলিশি নজরদারি ও নিরাপত্তা ব্যবস্থা জোরদার করার অনুরোধ জানিয়েছে আরপিএফ। স্টেশন ও রেললাইনের আশপাশে যাতে কোনও অপ্রীতিকর ঘটনা না ঘটে, সে বিষয়ে বিশেষভাবে নজর রাখতে বলা হয়েছে।

উল্লেখ্য, এর আগেও হাওড়া–নিউ জলপাইগুড়ি বন্দে ভারত এক্সপ্রেস লক্ষ্য করে একাধিকবার পাথর ছোড়ার ঘটনা ঘটেছিল। সেই অভিজ্ঞতা মাথায় রেখেই প্রথম বন্দে ভারত স্লিপার ট্রেনের যাত্রা নির্বিঘ্ন করতে আগাম সতর্কতায় তৎপর রেল ও নিরাপত্তা বাহিনী।